На основу члана 16. и 121. Статута Православног богословског факултета Универзитета у Београду, Декан Православног богословског факултета дана _______________. године , доноси

П   Р   А   В   И   Л   Н   И   К

О ПРОТИВПОЖАРНОЈ  ЗАШТИТИ НА ПРАВОСЛАВНОМ БОГОСЛОВСКОМ ФАКУЛТЕТУ
УНИВЕРЗИТЕТА У БЕОГРАДУ

I – ОСНОВНЕ ОДРЕДБЕ

Члан  1. 


Овим Правилником регулишу се мере за заштиту од пожара, организација противпожаарне заштите и вршење унутрашње контроле у овој области, дужности, задаци и одговорности руководећих и других запослених у спровођењу мера за заштиту од пожара и вршење унутрашње контроле, техничка опрема и средства за гашење пожара, одговорност запослених због непридржавања прописаних и  надређених противпожарних мера, дужности и поступак запослених у случају избијања пожара, спречавање настанка, локализација и учешће у гашењу пожара, као и друга питања из ове области, на Православном богословском факултету Универзитета у Београду (у даљем тексту:Факултет). 

Члан  2. 

Сви запослени на Факултету, као и сва лица која се по било ком основу налазе на Факултету, дужна су да се придржавају одредаба овог Правилника и да спроводе мере противпожарне заштите. 

Члан  3.


Радник који се не придржава одредаба овог Правилника чини повреду радне обавезе не само у смислу овог Правилника, већ и општих аката Факултета. 




  II – МЕРЕ  ЗА ЗАШТИТУ  ОД  ПОЖАРА  И  ЕКСПЛОЗИЈЕ 

Члан  4. 


У циљу спречавања избијања пожара на Факултету, утврђују се и спроводе мере заштите од пожара предвиђене овим Правилником у складу са законским прописима.


Финансијска средства за набаву техничке опреме и средстава за противпожарну заштиту, као и за стручно образовање и оспособљавање радника из ове области обезбеђује Министарство за просвету и спорт (у даљем тексту: Министарство). 

Члан  5. 


У просторијама Факултета где су смештени лако запаљиви материјали (библиотеке, магацини књига, скриптарница) и материјали склони самозапаљењу, није дозвољено: 

· уношење и употреба отворене ватре, светиљке са отвореним пламеном и средства за паљење; 

· коришћење уређаја и инсталација које могу изазвати пожар;
· коришћење грејних уређаја са отвореном ватром, ужареним и прекомерно   загрејаним површинама; 

· пушење. 

Члан  6. 


У просторијама у којима се ускладиштава и држи запаљиви материјал (књиге, папир, амбалажа и др.) , морају се обезбедити слободни пролази и прилази справама и уређајима за гашење пожара. 


Запаљиви материјал не може се смештати на таванима, степеништу, ходницима и осталим прилазима. 

Члан  7. 


Факултет је дужан да: 

· обезбеди излазе и пролазе за евакуацију људи и имовине у случају пожара и експлозије; 

· уклони препреке које би представљале сметњу за ефикасно гашење пожара, спасавање људи и имовине угрожених пожаром и експлозијом ; 

· преуреди, премести уређаје и инсталације од којих прети опасност од избијања и ширења пожара. 


За спровођење наведених дужности одговорни су пословодни органи Факултета и лица из члана 10. овог Правилника. 

Члан  8. 


Електричне, вентилационе, гасне, топловодне, громобранске и друге инсталације, морају се постављати и одржавати у исправном стању и према позитивним техничким прописима. 
Члан  9. 


Факултет је дужан да упозна запослене са опасностима од пожара и експолозије, са начином спровођења мера и заштите и употребом уређаја, опреме и средстава за гашење пожара, као и да образује запослене из области противпожарне заштите кроз одговарајуће усавршавање. 


                  III – ОРГАНИЗАЦИЈА  ПРОТИВПОЖАРНЕ  ЗАШТИТЕ  

Члан  10.


За обављање и вођење послова противпожарне заштите на Факултету задужен је Шеф Техничке служба, као и запослени на радном месту портира и домара. 

Члан  11. 


Шеф Техничке службе у области противпожарне заштите има следеће дужности: 

· да остварује надзор над применом одредаба овог Правилника као и да координира рад  у вези са противпожарном заштитом на Факултету ; 

· да привремено удаљи запослене ако несавесним радом могу изазвати пожар; 

· да се непосредно стара о спровођењу противпожарних мера; 

· да подноси извештај о спровођењу мера о противпожарној заштити, управи Факултета; 

· да врши контролу исправности средстава и опреме за гашење пожара и примену противпожарних мера, као и да организује пробе и вежбе из противпожарне заштите; 

· да учествује у изради и спровођењу плана противпожарне заштите; 

· да се стара о спровођењу донетих одлука на Факултету у овој области; 

· да обустави сваки посао који би могао изазавати пожар; 

· да против свих запослених који се не придржавају мера заштите од пожара подности пријаву надлежном органу за покретање поступка за повреду радне обавезе; 

· да врши и друге послове које му управа Факултета стави у дужност. 

Члан  12. 
Портири и домар у области противпожарне заштите имају следеће дужности и задатке: 

· да приликом обиласка објекта Факултета, поред осталог врше и контролу спровођења противпожарних мера; 

· да  у случају избијања пожара преузму мере за обавештавање ватрогасне бригаде и других одговорних лица, и да се, по потреби, укључе у акцији гашења пожара, уколико то не угрожава њихову личну безбедност;

· да  покушају да локализују пожар до доласка ватрогасне бригаде;  

· да врше и друге послове по наређењу и упутствима овлашћених лица. 

Члан  13. 


Декан и Декански колегијум имају следеће дужности и задатке: 

· да дају предлог за побољшање противпожарне заштите на Факултету; 

· да на основу извештаја предузећа које је ангажовано ради противпожарне заштите размотре стање организованости, бројности, техничке опремљености и стручне оспособљености запослених; 
· да на основу извештаја преузећа ангажованог за послове противпожарне заштите разматра спровођење мера, узроке насталих пожара и отклањање њихових узрока и последица; 
· да утврђује финансијска и друга средства за противпожарну заштиту и за стручно образовање радника из ове области. 

      IV – ТЕХНИЧКА  ОПРЕМА  И СРЕДСТВА  ЗА ГАШЕЊЕ  ПОЖАРА 

Члан  14.


Техничку опрему и средства за гашење пожара сачињавају ватрогасни апарати, хидранти и уређаји и друга опрема.

Члан  15. 


Техничка опрема и средства за гашење пожара морају се налазити у просторијама, објектима и местима рада угроженим од пожара, постављена на прикладним, видним и приступачним местима, како би се могла употребити у сваком моменту. 

Члан  16. 


Одговорни радници наведени у претходним одредбама овог Правилника старају се да нова техничка опрема и средства за гашење пожара буду набаљени на време, а у складу са динамиком прилива средстава од стране Министарства.

Контролу рокова замене постојеће опреме, старање о њеном одржавању и наменској употреби врши за то овлашћено предузеће са којим Факултет има закључен уговор. 


О одржавању  противпожарних средстава стара се Шеф Техничке службе и за то овлашћени запослени. 

V  – ОДГОВОРНОСТИ ЗАПОСЛЕНИХ ЗБОГ НЕПРИДРЖАВАЊА ПРОПИСАНИХ ИЛИ НАРЕЂЕНИХ  ПРОТИВПОЖАРНИХ  МЕРА
Члан  17. 


Запослени на Факултету у области противпожарне заштите имају следеће дужности и задатке : 

· да се на својим радним местима упознају са пожарним опасностима и да се придржавају прописаних и наређених противпожарних мера; 

· да све кварове на уређајима и инсталацијама, који би могли да угрозе пожарну безбедност пријаве претпостављеном; 

· да по завршетку радног времена, са својих радних места и ближе околине уклоне све што би могло да изазове пожар, експлозију или неку другу несрећу; 

· да у циљу стручног усавршавања иоспособљавања посећују предавања и курсеве из области противпожарне заштите; 

· да у случају пожара одмах самоиницијативно приступе гашењу пожара на радном месту, уколико то не угрожава њихову личну безбедност – до организованог гашења пожара. 

Члан  18. 


Као  лакша  повреда  радне  обавезе сматра  се: 

· непријављивање или неблаговремено пријављивање кварова и оштећења уређаја и инсталација које би могле да угрозе пожарну безбедност; 

· неуклањање након завршетка радног времена са својих радних места и ближе околине свега што би могло да изазове пожар, елементарну или другу несрећу. 

Члан  19. 


Као тежа повреда радне обавезе сматра се : 

· повреда одредаба и обезбеђивању од опасностиод пожара, експлозије и других елементарних непогода; 

· неизвршавање,  нередовно или неблаговремено вршење послова, односно радних задатака који се односе на противпожарну заштиту ; 

· непридржавање прописаних и наређених противпожарних мера; 

· неизвршавање дужности и задатака предвиђених овим Правилником из области противпожарне заштите, чиме се могу проузроковати опасности по живот запослених или имовину Факултета; 

· проузроковање опасности пожаром, поплавом, електричном енергијом, по живот запослених или имовину Факултета; 

· уништавање, оштећење, уклањање или заклањање знака којим се упозорава на опасност по живот запослених или имовину Факултета; 

· непоступање у случају избијања пожара или експлозије према упутству за гашење пожара, упутству за руковање противпожарном опремом и плану за заштиту од пожара; 

· избегавање или неблаговремено учествовање у акцији заштите од пожара и отклањања опасности од експлозије и сличних опасности по живот људи и имовине; 

· непријављивање пожара надлежним лицима у складу са овим Правилником, као и неучествовање у акцији гашења пожара, односно отклањања опасности у складу са чланом 17. овог Правилника; 
· непосећивање предавања и курсева које Факултет организује у области противпожарне заштите; 

· непредузимање свих других мера противпожарне заштите предвиђених законским  прописима  или наређеним од стране овлашћених лица. 

Члан  20.


Запослени који намерно или из крајње непажње проузрокује пожар или експлозију дужан је да надокнади штету, у складу са важећим прописима. 

VI – ДУЖНОСТИ И ПОСТУПАК ЗАПОСЛЕНИХ У СЛУЧАЈУ ИЗБИЈАЊА ПОЖАРА И УЧЕШЋЕ  У ГАШЕЊУ ПОЖАРА

Члан  21. 


Уколико и поред спречавања противпожарних мера  избије   пожар   или експлозија, овлашћени запослени у из члана 10. овог Правилника, активирају расположиву техничку опрему и средстава за гашење пожара према упутству за гашење пожара.


Знаци узбуњивања за случај из претходног става јесу: 

· узвик  " пожар " за узбуњивање најближе околине, 

·  активирање сирена. 

Члан  22.

Запослени који су обухваћени планом  заштите од пожара и упутствима за гашење, обавезни су да на дати знак за узбунму, предвиђени за случај избијања пожара, приђу средствима и поступе према предвиђеном плану. 

Члан   23.  


Сви остали запослени који нису обухваћени планом заштите од пожара и упутствима за гашење, обавезни су да се на дати знак за узбуну, предвиђен за случај избијања пожара, јаве руководиоцу акције гашења, односно заменику, и да поступе по његовом наређењу. 

Члан  24.
 У случају да пожар, експлозија, елементарна непогода или нека друга несрећа добије веће размене, сви запослени су дужни да раде на спасавању имовине Факултета и отклањању штете и последица, и то без обзира на послове и радне задатке које обављају. 

Члан  25.

У циљу несметаног гашења пожара и заштите људи и имовине угрожених пожаром и експлозијом, руководилац акције гашења пожара, што је по правилу неко од лица из члана 10. овог Правилника, има право и дужност :  

1)  да забрани приступ непозваним лицима на место гашења пожара , а такође и 

 саобраћај поред тог места; 

2) да нареди евакуацију лица и имовине из угрожених просторија и објеката;  

3) да нареди искључење електричне струје; 

4) да нареди коришћење возила радника ради превоза повређених у пожару, евакуације лица и имовине и допремања средстава за гашење пожара;  

5) да нареди делимично или потпуно рушење објекта или делова објекта који нису захваћени пожаром, у случају да се на други начин не може обезбедити гашење пожара или спасавање живота људи; 

6) да предузме мере за обезбеђивање евакуисане имовине; 

7) да насилно отвори закључани објекат или просторију ради гашења пожара и спасавања људи и имовине; 

8) да нареди лицима која станују у непосредној близини  места пожара, као и лицима која се затекну на месту пожара, да пруже помоћ у гашењу пожара и спасавању људи и имовине. 
Члан  26.


  Запослени који су учествовали у гашењу пожара и експлозије, спасавању људи и имовине угрожених пожаром и експлозијом имају право на накнаду личног дохотка за време одсуствовања с посла. 


Запослени који учествују у гашењу пожара и експлозије и спасавању људи и имовине угрожених пожаром и експлозијом имају право на накнаду стварне штете проузроковане приликом гашења пожара или спасавања људи и имовине угрожених пожаром, која је настала на њиховој имовини, односно на имовини на којој имају право коришћења.  


Накнаду из става 1. овог  члана исплаћује Факултет. 

                              VI -  ПРЕЛАЗНЕ  И  ЗАВРШНЕ  ОДРЕДБЕ  
Члан  27.


Са одредбама овог Правилника морају бити упознати сви запослени, а нарочито одговорни запослени наведени у овом Правилнику, за што је одговоран декан Факултета. 


Запослене који тек заснивају радни однос са одредбама овог Правилника упознаје управник службе у којој ће запослени радити. 

Члан  28. 


Овај Правилник ступа на снагу и примењиваће се осмог дана од дана доношења.










ДЕКАН 






ПРАВОСЛАВНОГ БОГОСЛОВСКОГ ФАКУЛТЕТА

    





______________________________________






                Проф. др Иринеј Буловић

